BRATISLAVA. Celoštátny štandardizovaný test, ktorý by mal deviatakom umožniť prechod na stredné školy, s najväčšou pravdepodobnosťou budúcoroční deviataci ešte písať nebudú.
Minister školstva za Smer Juraj Draxler bol ešte vo februári presvedčený, že Národný ústav certifikovaných meraní vzdelávania úlohu zvládne. Včera už bol opatrnejší a o chystanej výraznej zmene hovoril ako o vízii, ktorá sa uskutoční možno až o dva roky, keď bude správne nastavený formát testu, počet otázok a ich štruktúra.
Rozhodnutie o spôsobe, akým budú stredné školy vyberať svojich študentov, chce Draxler prijať do niekoľkých dní.
Ministrovu snahu pribrzdila aj tohtoročná sporná otázka o synonymách v monitore zo slovenského jazyka a literatúry, ktorú napokon museli vyradiť z hodnotenia.